  Наталья Тетерина 15-тӥ коньывуонэ 13:30 часын Ижкарысь Пиналъёслы но быдэ вуымтэослы элькун лыдӟетъюртын (Пушкинско урам, 200) коми-пермяк литературалы но лулчеберетлы сӥзем ужрад ортчоз, ивортэ Удмуртиысь йӧскалык лыдӟетъюртлэн пресс-службаез. Ужрад Коми-Пермяк округысь М.П. Лихачёв нимо шор лыдӟетъюртлэн «Живи, книга Пармы!» ӵектосэз улсын радъяське. «Живи, книга Пармы!» югдытӥсь проектлэн ужпумез – Россиын улӥсьёсты коми лулчеберетэн но литератураен тодматон. Кудымкарысь куноос Ижкарын улӥсьёс понна узыр программа дасязы: Книгаосын «Парма литературная» адӟытон, отчы коми калыклэн вашкала но туала литература произведениосыз пыризы; «Писатели Пармы» коми-пермяк литература огазеяськонлэн кивалтӥсеныз, «Иньвенский край» газетлэн валтӥсь редактореныз, кылбурчиен Елена Коньшинаен но журналистэн, огъяросси но улосвыл конкурсъёслэн лауреатэныз, гожъясен Василий Кольчуринэн пумиськон, таяз ужрадэ Удмуртилэн калык гожъясез Вячеслав Ар-Серги но Удмуртиысь дано журналист, кылбурчи Владимир Михайлов пыриськозы; Фольклоръя «Шондiбан» коллективлэн но Коми-Пермяк округысь М. Горький нимо драмая йӧскалык театрысь артистъёслэн возьматонъёссы; Коми-пермяк сиён-юонъёсты веръян; Коми-пермяк киужъёсын адӟытон-вузкарон; Чеберлыко йӧскалык киужъёсты кылдытонъя мастер-классъёс. Ужрадэ вань мылкыд карисьёсты ӧтё. Пыронэз эркын. Тегъёс: Лулчеберет Ижкар Удмуртия финн-угоркалыкъёс йӧслыкъёс  